ອິ​ສ​ຣາ​ແອ​ລ ເນ​ລະ​ເທດ ນັກ​ຄົ້ນ​ຄວ້າ ອົງ​ການ​ສິ້ງ​ຊອມ ສິດ​ທິ​ມະ​ນຸດ
ອົງ​ການ​ສິ້ງ​ຊອມ​ສິດ​ທິ​ມະ​ນຸດ ແລະ ທ່ານ ຊາ​ເກຍ ໄດ້​ທຳ​ການ​ຕໍ່​ສູ້​ທາງ​ກົດ​ໝາຍ​ມາ​ເປັນ​ເວ​ລາ​ດົນ​ນານ ກ່ຽວ​ກັບ ການ​ເນ​ລະ​ເທດ​ທ່ານ.
ອິສຣາແອລ ໄດ້ກາຍເປັນປະເທດປະຊາທິປະໄຕປະເທດທຳອິດ ທີ່ໄດ້ຂັບໄລ່ຕົວແທນຂອງອົງການສິ້ງຊອມສິດທິມະນຸດອອກຈາກປະເທດ ທ່ານ ໂອມາ ຊາເກຍ, ຜູ້ອຳນວຍການພະແນກ ອິສຣາແອລ ແລະ ປາແລັສໄຕນ໌ ຂອງອົງການສິ້ງຊອມສິດທິມະນຸດ, ຕ້ອງເດີນທາງອອກຈາກ ອິສຣາແອລ ໃນວັນຈັນວານນີ້ ຫຼັງຈາກສານສູງສຸດຂອງປະເທດ ໄດ້ປະຕິເສດການຂໍຮ້ອງຂອງກຸ່ມດັ່ງກ່າວໃນອາທິດທີ່ຜ່ານມາ ໃຫ້ພິຈາລະນາຄືນການຕັດສິນໃຈຂອງລັດຖະບານ ທີ່ຈະເນລະເທດລາວ ທ່ານ ຊາເກຍ ໄດ້ຖືກກ່າວຫາ ກ່ຽວກັບ ການສົ່ງເສີມຂະບວນການຕໍ່ຕ້ານ ອິສຣາແອລ ທີ່ນຳໜ້າໂດຍ ປາແລັສໄຕນ໌, ເຊິ່ງທ່ານໄດ້ກ່າວປະຕິເສດ ທ່ານໄດ້ເວົ້າໃນວັນອາທິດທີ່ຜ່ານມາວ່າ ທ່ານຈະຍັງຢູ່ໃນຕຳແໜ່ງຂອງທ່ານ ແລະ ສືບຕໍ່ເກັບກຳຂໍ້ມູນ ກ່ຽວກັບ ການລ່ວງລະເມີດໃນ ອິສຣແອລ ແລະ ເຂດແດນຕ່າງໆຂອງ ປາແລັສໄຕນ໌ ຈາກຕ່າງປະເທດ ນັກຂ່າວວີໂອເອ ສລາຕິກາ ໂຮກ ມີລາຍງານ, ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານໃນອັນດັບຕໍ່ໄປ ອົງການສິ້ງຊອມສິດທິມະນຸດ ແລະ ທ່ານ ຊາເກຍ ໄດ້ທຳການຕໍ່ສູ້ທາງກົດໝາຍມາເປັນເວລາດົນນານ ກ່ຽວກັບ ການເນລະເທດທ່ານ, ໂດຍໂຕ້ຖຽງວ່າ ລາວບໍ່ໄດ້ຮຽກຮ້ອງການຕໍ່ຕ້ານ ອິສຣາແອລ ໂດຍກົງ ກຸ່ມທີ່ມີຫ້ອງການຕັ້ງຢູ່ນະຄອນ ນິວຢອກ ນັ້ນເວົ້າວ່າ ເຂົາເຈົ້າບໍ່ສະໜັບສະໜູນການຕໍ່ຕ້ານຂອງສາກົນທີ່ນຳໜ້າໂດຍ ປາແລັສໄຕນ໌, ຖອນການລົງທຶນ ແລະ ມາດຕະການລົງໂທດຕ່າງໆ ທ່ານ ເຄັນເນັດ ຣັອທ໌ ຜູ້ອຳນວຍການໃຫຍ່ອົງການສິ້ງຊອມສິດທິມະນຸດ ໄດ້ກ່າວວ່າ “ແທ້ຈິງແລ້ວ, ຕະຫຼອດເວລາການເຮັດວຽກັບອົງການສິ້ງຊອມສິດທິມະນຸດຂອງທ່ານ ໂອມາ ນັ້ນ, ທ່ານໄດ້ປະຕິບັດຕາມສະຖານະຂອງອົງການຂັດຂ້ອນຂ້າງຊັດເຈນ ແລະ ພວກເຮົາບໍ່ສະໜັບສະໜູນການຕໍ່ຕ້ານ, ການຖອນການລົງທຶນ ແລະ ມາດຕະການລົງໂທດ ສະນັ້ນລັດຖະບານ ອິສຣາແອລ ແມ່ນບໍ່ເຄີຍມີກໍລະນີແມ່ນແຕ່ຄັ້ງດຽວ ກ່ຽວກັບວ່າ ທ່ານ ໂອມາ ໄດ້ບ່ຽງເບນຈາກສະຖານະຂອງອົງການສິ້ງຊອມສິດທິມະນຸດ ” ແຕ່ສະຖານະຂອງກຸ່ມດັ່ງກ່າວກໍແມ່ນວ່າ ອິສຣາແອລ ຄວນຖອນອອກຈາກເຂດແດນທີ່ຖືກຍຶດຄອງນັ້ນ ແລະ ໃຫ້ປະຊາຊົນ ອາຣັບ ຂອງເຂົາເຈົ້າມີສິດທິຄືກັບທີ່ເຂົາເຈົ້າມອບໃຫ້ຊາວ ອິສຣາແອລ ກົດໝາຍ ອິສຣແອລ ສະບັບປີ 2017 ໄດ້ປະຕິເສດການເດີນທາງເຂົ້າປະເທດ, ອອກວີຊາ ແລະ ການອະນຸຍາດໃຫ້ຢູ່ອາໄສຕໍ່ຄົນຕ່າງປະເທດຄົນໃດ ຜູ້ທີ່ທຳ “ການຮຽກຮ້ອງຢ່າງເປີດເຜີຍສຳລັບການຕໍ່ຕ້ານ ອິສຣາແອລ” ຫຼື “ບໍລິເວນໃດໆທີ່ຢູ່ພາຍໃຕ້ການຄວບຄຸມຂອງເຂົາເຈົ້າ”, ເຊິ່ງອ້າງອີງເຖິງຖິ່ນຖານຂອງຊາວ ອິສຣາແອລ ກົດໝາຍດັ່ງກ່າວໄດ້ຖືກໃຊ້ໃນຕົ້ນປີນີ້ ເພື່ອຫ້າມສະມາຊິກສະພາ ສະຫະລັດ ທ່ານນາງ ຣາຊີດາ ຕະລາອິບ ແລະ ທ່ານນາງ ອິລຮານ ໂອມາ ຈາກການເດີນທາງເຂົ້າ ອິສຣາແອລ ແລະ ເຂດ ເວັສ ແບັ້ງ ທ່ານ ຊາເກຍ ເວົ້າວ່າ ມັນໄດ້ຖືກໃຊ້ເພື່ອປ້ອງກັນນັກເຂື່ອນໄຫວສິດທິມະນຸດຈາກການປາກເວົ້າ ທ່ານ ໂອມາ ຊາເກຍ, ຜູ້ອຳນວຍການ ກ່ຽວກັບ ບັນຫາ ອິສຣາແອລ ແລະ ປາແລັສໄຕນ໌ ທີ່ອົງການສິ້ງຊອມສິດທິມະນຸດ ໄດ້ກ່າວວ່າ “ມັນບໍ່ມີຫຍັງພິເສດກ່ຽວກັບ ສິ່ງທີ່ໄດ້ເກີດຂຶ້ນໃນກໍລະນີຂອງຂ້າພະເຈົ້າ, ຄວາມຈິງແມ່ນມັນໄດ້ເກີດຂຶ້ນທ່າມກາງຄວາມພະຍາຍາມອື່ນໆຂອງລັດຖະບານ ອິສຣາແອລ ເພື່ອໂຈມຕີການສະໜັບສະໜູນສິດທິມະນຸດ, ເລີ່ມຕົ້ນດ້ວຍກົດໝາຍທີ່ປະຕິເສດການເຂົ້າມາໃນປະເທດຂອງຄົນທີ່ສະໜັບສະໜູນການປາກເວົ້າຢ່າງສະຫງົບຂອງເຂົາເຈົ້າ ນັກເຄື່ອນໄຫວຄົນອື່ນໆກໍຖືກປະຕິເສດບໍ່ໃຫ້ເຂົ້າປະເທດ, ເຊັ່ນບັນດາຜູ້ແທນອົງການສະຫະປະຊາຊາດ ພວກເຮົາຮູ້ກຸ່ມຕ່າງໆຂອງ ອິສຣາແອລ ທີ່ຖືກກ່າວຫາກ່ຽວກັບການສ້າງຊື່ສຽງໃນທາງບໍ່ດີໃຫ້ລັດ ແລະ ໃສ່ຮ້າຍປ້າຍສີນັກເຄື່ອນໄຫວພວກນັ້ນ, ແລະ ພວກເຮົາຮູ້ວ່າຊາວ ປາແລັສໄຕນ໌ ໄດ້ປະເຊີນກັບຂໍ້ກ່າວຫາອາຊະຍາກຳ ແລະ ການຫ້າມເດີນທາງຜູ້ດຽວ ຍ້ອນການສະໜັບສະໜູນສິດທິມະນຸດຂອງເຂົາເຈົ້າ ” ອົງການສິ້ງຊອມທີ່ບໍ່ຂຶ້ນກັບລັດຖະບານ ເຊິ່ງມີຫ້ອງການຕັ້ງຢູ່ນະຄອນ ເຈຣູຊາແລັມ, ເປັນອົງການທີ່ເວົ້າວ່າ ເຂົາເຈົ້າສະໜັບສະໜູນການນຳເອົາກຸ່ມສິດທິມະນຸດມາຮັບຜິດຊອບຕໍ່ການກະທຳຂອງເຂົາເຈົ້ານັ້ນ, ໄດ້ປ້ອງກັນສິດທິຂອງ ອິສຣາແອລ ທີ່ຈະເນລະເທດທ່ານ ຊາເກຍ ທ່ານ ເຈໂຣລ ສໄຕນ໌ເບີກ, ຈາກອົງການສິ້ງຊອມທີ່ບໍ່ຂຶ້ນກັບລັດຖະບານໃນນະຄອນ ເຈຣູຊາແລັມ ໄດ້ກ່າວວ່າ “ແທ້ຈິງແລ້ວມັນແມ່ນນະໂຍບາຍດຽວກັນ ທີ່ທຸກປະເທດປະຊາທິປະໄຕອື່ນໆມີ ມັນບໍ່ມີສິດສຳລັບຄົນໃດຄົນນຶ່ງ ຜູ້ທີ່ໃສ່ຮ້າຍປ້າຍສີເຈົ້າ ຈະເຂົ້າມາໃນປະເທດ ແລະ ເຮັດແນວນັ້ນ ຖ້າເຈົ້າຢາກໃສ່ຮ້າຍປ້າຍສີ, ແລະ ລາວກໍຈະເຮັດນັ້ນ, ລາວຈະຕ້ອງເຮັດຢູ່ນອກປະເທດ ອິສຣາແອລ ” ອົງການສະຫະປະຊາຊາດ, ສະຫະພາບ ຢູໂຣບ ແລະ ກຸ່ມສິດທິມະນຸດຫຼາຍກຸ່ມພິຈາລະນາຖິ່ນຖານຊາວ ອິສຣແອລ ໃນເຂດແດນທີ່ຖືກຍຶດຄອງແມ່ນຜິດກົດໝາຍ ແຕ່ລັດຖະບານທ່ານ ທຣຳ ໃນອາທິດທີ່ຜ່ານມາໄດ້ປະກາດວ່າ ເຂົາເຈົ້າຈະຕ່າວປີ້ນນະໂຍບາຍທີ່ມີມາຍາວນານຂອງເຂົາເຈົ້າ, ເຊິ່ງເວົ້າວ່າ ຖິ່ນຖານດັ່ງກ່າວແມ່ນ “ບໍ່ສອດຄ່ອງກັບກົດໝາຍສາກົນ ”